               EUROOPAN KOMISSIO
            Bryssel 12.4.2021
            COM(2021) 180 final
            2021/0096(NLE)
            Ehdotus
            NEUVOSTON PÄÄTÖS
            Euroopan unionin puolesta liikenneyhteisön alueellisessa ohjauskomiteassa tiettyjen hallinnollisten ja henkilöstöasioiden osalta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä liikenneyhteisön perustamisesta tehdyllä sopimuksella, jäljempänä ’liikenneyhteisösopimus’, perustetussa alueellisessa ohjauskomiteassa Euroopan unionin puolesta otettavasta kannasta alueellisen ohjauskomitean seuraavia hallinnollisia seikkoja koskeviin suunniteltuihin päätöksiin: 1) niiden liikenneyhteisön pysyvän sihteeristön ulkopuolisten henkilöiden kulujen korvaaminen, jotka kutsutaan osallistumaan liikenneyhteisön kokouksiin, 2) liikenneyhteisön pysyvän sihteeristön henkilöstön matka- ja muuttokulujen korvaaminen tehtävien vastaanottamisen ja palvelussuhteen päättymisen yhteydessä sekä 3) liikenneyhteisön pysyvän sihteeristön henkilöstön terveys-, työttömyys-, eläke- ja työkyvyttömyysvakuutus.

               2.Ehdotuksen tausta

               2.1.Liikenneyhteisösopimus

               Euroopan unioni on liikenneyhteisösopimuksen osapuoli. Sopimusta on sovellettu väliaikaisesti vuodesta 2017, ja se tuli voimaan 1. toukokuuta 2019.
                  1

               2.2.Alueellinen ohjauskomitea

               Alueellinen ohjauskomitea perustettiin liikenneyhteisösopimuksen 24 artiklalla. Se vastaa liikenneyhteisösopimuksen hallinnoinnista ja varmistaa sen asianmukaisen täytäntöönpanon. Tätä varten se antaa suosituksia ja tekee päätöksiä liikenneyhteisösopimuksessa määrätyissä asioissa. Alueellinen ohjauskomitea muun muassa

               a) valmistelee ministerineuvoston työn,

               b) päättää teknisten komiteoiden perustamisesta,

               c) antaa suosituksia ja tekee päätöksiä liikenneyhteisösopimuksen mukaisesti,

               d) ryhtyy uusien EU:n säädösten osalta tarvittaviin toimiin erityisesti tarkistamalla liikenneyhteisösopimuksen liitettä I,

               e) nimittää pysyvän sihteeristön johtajan ministerineuvostoa kuultuaan,

               f) voi nimittää yhden tai useamman pysyvän sihteeristön varajohtajan,

               g) vahvistaa pysyvän sihteeristön säännöt,

               h) voi asiasta päätöksen tekemällä tarkistaa talousarvion rahoitusosuuksien tasoa,

               i) hyväksyy liikenneyhteisön vuotuisen talousarvion,

               j) hyväksyy päätöksen, jolla määritetään tarkemmin menettely talousarvion toteuttamiseksi, tilinpäätöksen esittämiseksi sekä tilintarkastusten ja muiden tarkastusten tekemiseksi,

               k) tekee päätökset kiistoista, jotka sopimuspuolet ovat tuoneet ratkaistaviksi,

               l) hyväksyy yleiset periaatteet oikeudesta tutustua liikenneyhteisösopimuksella tai sen nojalla perustettujen elinten hallussaan pitämiin asiakirjoihin,

               m) hyväksyy kattavan verkon toteuttamisesta ministerineuvostolle esitettävät vuosikertomukset,

               n) vahvistaa tiettyjen unionin säädösten osalta aikarajat ja tavat, joiden mukaisesti kaakkoiseurooppalaisten osapuolten on saatettava kyseiset säädökset osaksi kansallista lainsäädäntöään.

               2.3.Alueellisen ohjauskomitean suunnitellut säädökset

               Alueellisen ohjauskomitean on määrä tehdä päätökset 1) niiden liikenneyhteisön pysyvän sihteeristön ulkopuolisten henkilöiden kulujen korvaamisesta, jotka kutsutaan osallistumaan liikenneyhteisön kokouksiin, 2) liikenneyhteisön pysyvän sihteeristön henkilöstön matka- ja muuttokulujen korvaamisesta tehtävien vastaanottamisen ja palvelussuhteen päättymisen yhteydessä sekä 3) liikenneyhteisön pysyvän sihteeristön henkilöstön terveys-, työttömyys-, eläke- ja työkyvyttömyysvakuutuksesta.

               Suunnitellut päätökset sitovat osapuolia oikeudellisesti liikenneyhteisösopimuksen 25 artiklan 1 kohdan mukaisesti.

               3.Unionin puolesta otettava kanta

               Näiden päätösten hyväksyminen alueellisessa ohjauskomiteassa on tarpeen liikenneyhteisösopimuksen täytäntöönpanon ja pysyvän sihteeristön asianmukaisen hallinnoinnin kannalta. Koska unioni on liikenneyhteisösopimuksen osapuoli, on tarpeen vahvistaa unionin kanta asiaan.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.
                  2

               4.1.2.Soveltaminen käsiteltävänä olevassa asiassa

               Alueellinen ohjauskomitea on sopimuksella (liikenneyhteisösopimus) perustettu elin.

               Säädökset, jotka alueellisen ohjauskomitean olisi annettava, ovat säädöksiä, joilla on oikeusvaikutuksia. Liikenneyhteisösopimuksen 30 artiklan mukaisesti alueellisella ohjauskomitealla on valtuudet vahvistaa pysyvän sihteeristön säännöt erityisesti sihteeristön henkilöstön työolojen osalta. Liikenneyhteisösopimuksen 35 artiklan mukaan alueellisella ohjauskomitealla on valtuudet tehdä päätöksiä tarkemmasta menettelystä, jota noudatetaan talousarvion toteuttamisessa. Nämä säännöt sisältävät luonteensa vuoksi, ja koska alueellista ohjauskomiteaa sääntelee kansainvälinen oikeus, osia, jotka vaikuttavat liikenneyhteisösopimuksen osapuolten oikeudelliseen asemaan ja näin ollen myös unionin oikeudelliseen asemaan. Tästä syystä niillä on katsottava olevan oikeusvaikutuksia.

               Suunnitelluilla säädöksillä ei täydennetä eikä muuteta liikenneyhteisösopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               Kun suunnitellulla säädöksellä on samanaikaisesti useita tavoitteita tai kun siihen sisältyy useita osatekijöitä, joita ei voida erottaa toisistaan ja joista yksikään ei ole toisiin nähden liitännäinen, SEUT-sopimuksen 218 artiklan 9 kohdan nojalla annettavan päätöksen aineellisessa oikeusperustassa on poikkeuksellisesti mainittava kaikki asianmukaiset oikeusperustat.

               4.2.2.Soveltaminen käsiteltävänä olevassa asiassa

               Suunnitellut säädökset ovat tarpeen liikenneyhteisösopimuksen asianmukaisen toiminnan kannalta. Liikenneyhteisösopimuksen tavoitteet ja tekijät liittyvät maantie-, rautatie- ja sisävesiliikenteeseen, jotka kuuluvat SEUT-sopimuksen 91 artiklan soveltamisalaan, sekä meriliikenteeseen, joka kuuluu SEUT-sopimuksen 100 artiklan 2 kohdan soveltamisalaan. Suunniteltu säädös koskee horisontaalisen luonteensa vuoksi kaikkia näitä tekijöitä.

               Sen vuoksi ehdotetun päätöksen aineellisena oikeusperustana ovat seuraavat määräykset: SEUT-sopimuksen 91 artikla ja 100 artiklan 2 kohta.

               4.3.Päätelmät

               Ehdotetun päätöksen oikeusperustana olisi oltava SEUT-sopimuksen 91 artikla ja 100 artiklan 2 kohta yhdessä sen 218 artiklan 9 kohdan kanssa.

               5.Suunnitellun säädöksen julkaiseminen

               Liikenneyhteisösopimuksen 25 artiklan 2 kohdan mukaisesti alueellisen ohjauskomitean päätökset julkaistaan Euroopan unionin virallisessa lehdessä.

               2021/0096 (NLE)

               Ehdotus

               NEUVOSTON PÄÄTÖS

               Euroopan unionin puolesta liikenneyhteisön alueellisessa ohjauskomiteassa tiettyjen hallinnollisten ja henkilöstöasioiden osalta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki liikenneyhteisösopimuksen 29 päivänä toukokuuta 2006 tehdyllä neuvoston päätöksellä (EU) 2019/392
                  3
               , ja se tuli voimaan 1 päivänä toukokuuta 2019.

               (2)Liikenneyhteisösopimuksen 24 artiklan mukaisesti perustettiin alueellinen ohjauskomitea liikenneyhteisösopimuksen hallinnointia ja asianmukaista täytäntöönpanoa varten. Alueellinen ohjauskomitea hyväksyy liikenneyhteisösopimuksen 30 ja 35 artiklan nojalla säännöt, jotka koskevat liikenneyhteisön pysyvän sihteeristön henkilöstön työoloja ja talousarvion toteuttamista.

               (3)Alueellisen ohjauskomitean on toukokuussa 2021 pidettävässä kokouksessaan määrä hyväksyä päätökset liikenneyhteisön pysyvän sihteeristön ulkopuolelta tulevien, liikenneyhteisön kokouksiin kutsuttujen henkilöiden kulujen korvaamisesta, liikenneyhteisön pysyvän sihteeristön henkilöstön matka- ja muuttokulujen korvaamisesta tehtävien aloittamisen ja palvelussuhteen päättymisen yhteydessä sekä liikenneyhteisön maksuosuudesta liikenneyhteisön pysyvän sihteeristön henkilöstön sairaus-, työttömyys-, eläke- ja työkyvyttömyysvakuutukseen. Jos näitä asioita ei käsitellä mainitussa kokouksessa, päätökset on tarkoitus hyväksyä seuraavassa kokouksessa.

               (4)On aiheellista määrittää kanta, joka otetaan unionin puolesta alueellisessa ohjauskomiteassa, koska tällaiset päätökset ovat tarpeen liikenneyhteisön pysyvän sihteeristön moitteettoman toiminnan kannalta ja sitovat unionia,

               ON HYVÄKSYNYT TÄMÄN PÄÄTÖKSEN:

               1 artikla

               Alueellisen ohjauskomitean toukokuussa 2021 pidettävässä kokouksessa unionin puolesta otettava kanta liikenneyhteisön pysyvän sihteeristön ulkopuolelta tulevien, liikenneyhteisön kokouksiin kutsuttujen henkilöiden kulujen korvaamiseen, liikenneyhteisön pysyvän sihteeristön henkilöstön matka- ja muuttokulujen korvaamiseen tehtävien aloittamisen ja palvelussuhteen päättymisen yhteydessä sekä liikenneyhteisön maksuosuuteen liikenneyhteisön pysyvän sihteeristön henkilöstön sairaus-, työttömyys-, eläke- ja työkyvyttömyysvakuutuksesta perustuu tähän päätökseen liitettyihin alueellisen ohjauskomitean päätösluonnoksiin.

               Unionin edustajat alueellisessa ohjauskomiteassa voivat sopia päätösluonnoksiin tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Neuvoston päätös (EU) 2019/392, annettu 4 päivänä maaliskuuta 2019, liikenneyhteisön perustamista koskevan sopimuksen tekemisestä Euroopan unionin puolesta (EUVL L 71, 13.3.2019, s. 1).

                     (2)

                        Unionin tuomioistuimen tuomio, 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        Neuvoston päätös (EU) 2019/392, annettu 4 päivänä maaliskuuta 2019, liikenneyhteisön perustamista koskevan sopimuksen tekemisestä Euroopan unionin puolesta (EUVL L 71, 13.3.2019, s. 1).

    ---documentbreak---

               EUROOPAN KOMISSIO
            Bryssel 12.4.2021
            COM(2021) 180 final
            LIITE
            asiakirjaan
            Ehdotus neuvoston päätökseksi
            Euroopan unionin puolesta liikenneyhteisön alueellisessa ohjauskomiteassa tiettyjen hallinnollisten ja henkilöstöasioiden osalta otettavasta kannasta

               LUONNOS

               LIIKENNEYHTEISÖN ALUEELLISEN OHJAUSKOMITEAN PÄÄTÖS N:o 2021/

               tehty...,

               liikenneyhteisön kokouksiin kutsuttavien, liikenneyhteisön pysyvän sihteeristön ulkopuolisten henkilöiden kulujen korvaamista koskevien sääntöjen hyväksymisestä

               LIIKENNEYHTEISÖN ALUEELLINEN OHJAUSKOMITEA, joka

               ottaa huomioon liikenneyhteisön perustamisesta tehdyn sopimuksen ja erityisesti sen 35 artiklan,

               ON PÄÄTTÄNYT SEURAAVAA:

               Ainoa artikla

               Liikenneyhteisön kokouksiin kutsuttavien, liikenneyhteisön pysyvän sihteeristön ulkopuolisten henkilöiden kulujen korvaamista koskevat säännöt vahvistetaan liitteessä.

                  Alueellisen ohjauskomitean puolesta

                  Puheenjohtaja

               LIITE
                  Liikenneyhteisön kokouksiin kutsuttavien, liikenneyhteisön pysyvän sihteeristön ulkopuolisten henkilöiden kulujen korvaamista koskevat säännöt

               1.Soveltamisala

               1.1.Näitä sääntöjä sovelletaan seuraaviin liikenneyhteisön kokouksiin kutsuttaviin osallistujiin:

               a)ministerineuvosto, alueellinen ohjauskomitea, tekniset komiteat ja sosiaalifoorumi;

               b)budjettikomitea;

               c)ministerineuvoston tai alueellisen ohjauskomitean päätöksillä tai päätelmillä perustetut työryhmät, koordinointiryhmät ja muut työelimet;

               d)liikenneyhteisön pysyvän sihteeristön järjestämät konferenssit, kokoukset, työpajat ja muut foorumit, jotka liittyvät liikenneyhteisön työohjelmaan;

               e)erilaiset kokoukset, jotka järjestetään liikenneyhteisösopimuksen täytäntöönpanon yhteydessä (korkean tason keskustelut, työpajat jne.);

               f)liikenneyhteisön julkaisemat virkojen valintamenettelyt (valintalautakunnan jäsenet); tai

               g)liikenneyhteisön julkaisemat virkojen valintamenettelyt (hakijat).

               1.2.Periaatteessa korvausta maksetaan vain yhdelle edustajalle edunsaajaosapuolta kohti (ministeriö, sääntelyviranomainen, virasto, yksikkö jne.). Liikenneyhteisön pysyvän sihteeristön, jäljempänä ’pysyvä sihteeristö’, johtaja voi poiketa tästä säännöstä perustellulla päätöksellä, jos kyseessä on useiden komiteoiden tai työryhmien yhteiskokous.

               1.3.Ainoastaan matka- ja majoituskulut korvataan. Päivärahaa ei makseta.

               2.Matkakulut

               2.1.Jokainen kutsuttu osallistuja voi saada korvausta matkakuluista matkalta siitä paikasta, johon hänelle lähetettiin kutsu (työ- tai kotiosoite), kokouspaikalle; korvaus määräytyy matkan pituuden huomioon ottaen sopivimman liikennevälineen mukaan. Kyseessä on yleensä toisen luokan junamatka alle 400 kilometrin pituisilla matkoilla (yksisuuntainen matka, virallisen rautatiematkan mukaan) tai turistiluokan lentomatka, kun matkan pituus on vähintään 400 kilometriä.

               2.2.Pysyvän sihteeristön johtaja pyrkii erityisesti varmistamaan, että kokoukset järjestetään siten, että osallistujat voivat hyödyntää kaikkein edullisimpia matkalippuja.

               2.3.Matkakulut korvataan ainoastaan alkuperäisiä asiakirjatodisteita vastaan.

               2.4.Jos lento- tai rautatieyhteyksiä ei ole saatavilla tai näin matkustaminen ei ole kustannustehokasta, matkustaminen linja-autolla tai autolla sallitaan.

               2.5.Korvaus henkilöauton käytöstä on 0,22 euroa kilometriltä.

               2.6.Taksikulut korvataan vain, jos paikallisliikennettä ei ole käytettävissä.

               2.7.Matkakulut korvataan 700 euroon asti.

               3.Majoitus

               3.1.Jos osallistuja joutuu yöpymään yhden tai useamman yön kokouspaikkakunnalla, koska kokous- ja lento- tai juna-aikatauluja ei ole pystytty sovittamaan yhteen, osallistujalle myönnetään myös majoituskorvaus, joka on 120 euroa yöltä. Korvattavien öiden määrä on enintään kokoukseen käytettyjen päivien lukumäärä + 1.

               3.2.Ylimääräinen yö voidaan poikkeuksellisesti korvata pysyvän sihteeristön johtajan etukäteen antamalla luvalla, jos vierailun jatkaminen antaisi kutsutulle osallistujalle mahdollisuuden saada kuljetuskuluista alennuksen, joka on suurempi kuin ylimääräisen yön hinta.

               3.3.Ainoastaan majoituskulut korvataan. Muita hotellissa oleskeluun liittyviä kuluja (internet, puhelin, valokopiointi, minibaari, yöpymisen hintaan sisältymätön aamiainen, jne.) ei korvata.

               4.Lippujen ja majoituksen hankinta

               4.1.Periaatteessa 1.1 kohdan a–e alakohdassa määriteltyjen kutsuttujen osallistujien on varattava omat matkalippunsa ja majoituksensa. Varaus on tehtävä mahdollisimman aikaisin, jotta hinta olisi edullisin. Liikenneyhteisön pysyvän sihteeristön suorittama menojen ennakkomaksu, johon sisältyy matka- ja/tai majoitusvaraus, rajoittuu poikkeustapauksiin, ja siihen sovelletaan 6 kohdan säännöksiä.

               4.2.Pysyvä sihteeristö huolehtii 1.1 kohdan f ja g alakohdassa määriteltyjen osallistujien matka- ja majoitusjärjestelyistä.

               5.Korvausmenettely

               5.1.Matkakorvauspyyntö on toimitettava pysyvälle sihteeristölle sähköisessä muodossa viimeistään 15 kalenteripäivän kuluttua kyseisestä kokouksesta.

               5.2.Tähän käytetään lisäyksessä 1 olevaa lomaketta. Pyynnön tueksi on esitettävä tositteet aiheutuneista kuluista eli matkalipuista (julkisen liikenteen liput mukaan lukien) ja laskuista tai, jos on kyse verkkovarauksista, tuloste menomatkan sähköisistä varaus- ja tarkastuskorteista. Tositteista on käytävä ilmi matkustusluokka, matkustusaika sekä maksettu määrä. Korvausta ei makseta, jos kaikkia laskuja ei toimiteta.

               5.3.Kaikki korvausasioita koskeva kirjeenvaihto on lähetettävä kirjallisesti seuraavaan osoitteeseen: finance@transport-community.org

               5.4.Korvaukset maksetaan ainoastaan pankkisiirtona.

               5.5.Korvaus maksetaan euroina sen toimielimen tai organisaation ilmoittamalle pankkitilille, joka on nimennyt kokouksen osanottajan. Tällöin sovelletaan kokouksen päivänä voimassa olevaa vaihtokurssia.

               5.6.Korvaus voidaan maksaa kutsutun osallistujan yksityiselle pankkitilille ainoastaan osallistujan nimenneen laitoksen tai organisaation kirjallisesta pyynnöstä.

               5.7.Toimitettavien pankkitilitietojen on sisällettävä seuraavat tiedot: edunsaajan nimi (tilinomistaja), tilinhaltijan osoite, pankin nimi, tilinumero (IBAN), Swift-koodi (BIC).

               6.Matka- ja majoituskulujen ennakkomaksut

               6.1.Pysyvän sihteeristön johtaja voi päättää nimeävältä laitokselta tai organisaatiolta saamansa kirjallisen pyynnön perusteella, suoritetaanko 1.1 kohdan a–e alakohdassa määriteltyjen osallistujien matka- ja majoituskuluista ennakkomaksu.

               6.2.Ennakkomaksupyyntö on toimitettava kirjallisesti pysyvälle sihteeristölle sähköpostiosoitteeseen finance@transport-community.org vähintään 21 kalenteripäivää ennen kokouspäivää. Tähän käytetään lisäyksessä 2 olevaa lomaketta. Pyynnön esittäminen myöhässä voi olla perusteena pyynnön hylkäämiselle.

               6.3.Pyynnön hyväksymisen jälkeen ja kokouksen esityslistaluonnoksen mukaisesti pysyvä sihteeristö varaa kyseisen osallistujan matkan ja majoituksen. Pysyvä sihteeristö lähettää kutsutulle osallistujalle sähköpostitse matkalipun ja majoituksen varausvahvistukset.

               6.4.Hakiessaan matkakulujen ennakkomaksua osallistuja sitoutuu osallistumaan kyseiseen kokoukseen.

               6.5.Jos kutsuttu osallistuja ei pysty osallistumaan kokoukseen syistä, jotka eivät johdu suoraan liikenneyhteisöstä, nimeävän laitoksen tai organisaation on korvattava pysyvälle sihteeristölle matkan järjestämiseen liittyvät kulut (esim. varatut matkaliput, peruutusmaksut jne.).

               7.Hallinnolliset ja loppusäännökset

               7.1.Pysyvän sihteeristön johtaja vastaa näiden sääntöjen asianmukaisesta täytäntöönpanosta.

               7.2.Pysyvä sihteeristö säilyttää viiden vuoden ajan korvaukseen liittyvät asiakirjat ja todisteet, mukaan lukien poikkeukselliseen kohteluun liittyvät asiakirjat.

               7.3.Nämä säännöt julkaistaan liikenneyhteisön verkkosivustolla niiden hyväksymisen yhteydessä.

               LISÄYS 1 – MATKAKORVAUSPYYNTÖ

                        1. KOKOUKSEN TIEDOT

                        Kokouksen kuvaus:

                        Paikka:

                        Aika:
                              Päivien lukumäärä:

                        2. OSALLISTUJA

                        SUKUNIMI:
                              ETUNIMI:

                        LAITOS/ORGANISAATIO:
                              ASEMA:

                        MAA:

                        SÄHKÖPOSTI:
                              PUHELIN:

                        3. PANKKITIEDOT — ilmoittakaa IBAN-tilinumero ja SWIFT/BIC-koodi

                        TILINOMISTAJAN NIMI JA OSOITE (LAITOS): (ilmoittakaa pankkitilin omistajan/edunsaajan nimi tässä kentässä)

                        PANKIN NIMI

                        Tilinumero

                        SWIFT-koodi (BIC-koodi)

                        IBAN-tilinumero

                        4. MAJOITUS

                        Alkamispvm:

                        Päättymispvm:

                        OLESKELUPÄIVÄMÄÄRÄT

                        Hotelliyöpymisten kokonaismäärä (enintään 120 euroa/yö)

                        Liittäkää mukaan jäljennös hotellilaskun kuitista.

                        5. MATKAKULUT

                                 Lentokone, juna, kaukoliikenteen linja-auto, paikallisliikenne jne.

                                 MISTÄ

                                 MIHIN

                                 MATKUSTUSLUOKKA

                                 SUMMA

                                 VALUUTTA

                                 Euroina

                                 Reitti

                        Jatketaan tarvittaessa erillisellä paperilla. Liittäkää mukaan kopio saatavilla olevista kuiteista/laskuista, mukaan lukien lentojen/junan/linja-autojen tarkastuskortit

                                 HENKILÖAUTO

                                 Mistä:

                                 Mihin:

                                 Mihin: (paluu)

                                 Liitteeksi todiste etäisyydestä (reittikopio Google Mapsista tai

                                 ViaMichelin.comista tai Rome2Rio.comista, PDF- tai JPG-muodossa)

                                 Km molempiin suuntiin:

                                 Euroina yhteensä:

                                 TAKSI (jos julkista paikallisliikennettä ei ollut saatavilla) – kuitit vaaditaan; lisäperusteluja tarvitaan

                                 Summa

                                 Valuutta

                                 Euroina

                        KORVAUSPYYNTÖ YHTEENSÄ EUROINA:

                        Muita huomautuksia:

                        Vakuutan, että tämä matkakorvaushakemus on totuudenmukainen laskelma minulle aiheutuneista matkakuluista. En ole saanut enkä tule saamaan korvausta näistä kuluista mistään muusta lähteestä, enkä ole sisällyttänyt hakemukseen mitään kuluja, jotka on maksettu tai maksetaan suoraan muista lähteistä.

                        Päiväys:                                    OSALLISTUJAN ALLEKIRJOITUS:

               LISÄYS 2 – MATKAKULUJEN ENNAKKOMAKSUA KOSKEVA HAKEMUS

                        1.Matkustajan tiedot — täyttäkää KAIKKI tähdellä {*} merkityt kentät

                        Sukunimi*:

                        Etunimi*:

                        Organisaation/laitoksen nimi*:

                        Asema:

                        Passin numero* (varauksia varten):

                        Yhteyshenkilön puhelinnumero:

                        Sähköposti:

                        Kokouksen nimi ja paikka

                        Kokouspäivät:

                        Mistä:

                        Mihin:

                        Matkareitti:

                        Lähtö:

                        Saapuminen:

                        2.Varauspyyntö – rasti asiaankuuluvaan ruutuun

                        MATKA  MAJOITUS

                        TÄRKEITÄ HUOMIOITA OSALLISTUJILLE:

                        •Tämä lomake muodostaa perustan matkajärjestelyille, joita liikenneyhteisön pysyvä sihteeristö tekee matkustajan puolesta. Matkustajan esimiehen on etukäteen lähetettävä asiasta skannattu hyväksyntä pysyvän sihteeristön sähköpostilaatikkoon: finance@transport-community.org

                        •Matkustaja on yksin vastuussa toimitettujen tietojen oikeellisuudesta ja täysin vastuussa puutteellisista tai virheellisistä tiedoista, jotka voivat johtaa peruutukseen, mahdottomuuteen matkustaa, varaustietojen muuttamiseen ja/tai lisämaksuihin.

                        •Mitään ylimääräisiä kuluja (minibaarin käyttö hotellissa, pysäköintimaksut, ylimääräiset yöpymiset jne.) ei korvata.

                        •Matkustajan on säilytettävä kaikki tarkastuskortit/matkaliput todisteena matkasta, ja häntä pyydetään paluun yhteydessä lähettämään skannatut jäljennökset edellä mainittuun sähköpostiosoitteeseen.

                        •Pysyvä sihteeristö tekee markkinoilla saatavilla olevien matka- ja majoitustarjousten puitteissa matkajärjestelyt, jotka ovat korvaussääntöjen ja -summien mukaiset.

                        •Allekirjoittanut vahvistaa olevansa tietoinen sovellettavien liikenneyhteisön korvaussääntöjen 6.5 kohdassa olevasta palautuslausekkeesta: Jos kutsuttu osallistuja ei pysty osallistumaan kokoukseen syistä, jotka eivät johdu suoraan liikenneyhteisöstä, nimeävän laitoksen tai organisaation on korvattava pysyvälle sihteeristölle matkan järjestämiseen liittyvät kulut (esim. varatut matkaliput, peruutusmaksut jne.).

                        Pyynnön esittäjän allekirjoitus: _____________

                        Päiväys: _______

                        Nimeävän laitoksen/organisaation päällikön hyväksyntä: ___________ Päiväys: ______

                        3.LIIKENNEYHTEISÖN PYSYVÄN SIHTEERISTÖN SISÄISEEN KÄYTTÖÖN

                        Kuluarvio (euroina)

                         Käytettävissä oleva budjetti

                        Lentolippu / junalippu / henkilöauto

                        KYLLÄ  EI

                        Varainhoitaja & tilinpitäjä:

                        Majoitus

                        Kuluarvio YHTEENSÄ:

                         JOHTAJAN HYVÄKSYNTÄ:

                         Hyväksytty  Ei hyväksytty

                        Budjettisitoumus nro:

               LUONNOS

               LIIKENNEYHTEISÖN ALUEELLISEN OHJAUSKOMITEAN PÄÄTÖS N:o 2021/

               tehty...,

               liikenneyhteisön pysyvän sihteeristön henkilöstön matka- ja muuttokulujen korvaamista tehtävien aloittamisen ja palvelussuhteen päättymisen yhteydessä koskevien sääntöjen hyväksymisestä

               LIIKENNEYHTEISÖN ALUEELLINEN OHJAUSKOMITEA, joka

               ottaa huomioon liikenneyhteisön perustamista koskevan sopimuksen ja erityisesti sen 30 ja 35 artiklan,

               ON PÄÄTTÄNYT SEURAAVAA:

               Ainoa artikla

               Liikenneyhteisön pysyvän sihteeristön henkilöstön matka- ja muuttokulujen korvaamista tehtävien aloittamisen ja palvelussuhteen päättymisen yhteydessä koskevat säännöt

                  Alueellisen ohjauskomitean puolesta

                  Puheenjohtaja

               Liite

               Liikenneyhteisön pysyvän sihteeristön henkilöstön matka- ja muuttokulujen korvaamista tehtävien aloittamisen ja palvelussuhteen päättymisen yhteydessä koskevat säännöt

               1.Soveltamisala

               1.1.Nämä säännöt koskevat

               a)liikenneyhteisön henkilöstösääntöjen alaisen liikenneyhteisön pysyvän sihteeristön henkilöstön, jäljempänä ’henkilöstö’, ja heidän puolisoidensa sekä heidän taloudessaan tosiasiallisesti asuvien 2–18-vuotiaiden huollettavana olevien lasten matkakulujen korvaamista heidän aloittaessaan tehtävänsä ja palvelussuhteensa päättyessä;

               b)henkilöstön muutto- ja varastointikustannusten korvaamista tehtävien aloittamisen ja palvelussuhteen päättymisen yhteydessä;

               c)asettautumiskorvauksen maksamista henkilöstölle heidän aloittaessaan tehtävänsä.

               2.Matkakulut

               2.1.Matkakulut korvataan

               a)tehtävien vastaanottamisen yhteydessä: rekrytointipaikasta asemapaikkaan;

               b)palvelussuhteen päätyttyä asemapaikasta lähtöpaikkakunnalle edellyttäen, että tämä merkitsee pääasunnon muuttamista ja tapahtuu kolmen vuoden kuluessa irtisanomispäivästä.

               2.2.Kyseessä on yleensä toisen luokan junamatka alle 400 kilometrin pituisilla matkoilla (yksisuuntainen matka, virallisen rautatiematkan mukaan) tai turistiluokan lentomatka, kun matkan pituus on vähintään 400 kilometriä.

               2.3.Ylimääräisiä matkatavarakuluja voidaan korvata enintään 10 kg kutakin tähän oikeutettua matkustajaa kohden.

               2.4.Matkakulut korvataan ainoastaan alkuperäisiä asiakirjatodisteita vastaan.

               2.5.Jos lento- tai rautatieyhteyksiä ei ole saatavilla tai näin matkustaminen ei ole kustannustehokasta, matkustaminen linja-autolla tai autolla sallitaan.

               2.6.Korvaus henkilöauton käytöstä on 0,22 euroa kilometriltä.

               2.7.Taksikuluja ei korvata.

               3.Muuttokulut

               3.1.Irtaimen omaisuuden ja henkilökohtaisen irtaimiston muuttokulut, mukaan lukien vakuutukset tavanomaisten riskien varalta (erityisesti rikkoutumiset, varkaudet, tulipalot jne.), korvataan liikenneyhteisön pysyvän sihteeristön johtajan etukäteen antamalla luvalla

               a)palvelukseen ottamisen yhteydessä viimeistään vuoden kuluttua koeajan päättymisestä: rekrytointipaikasta asemapaikkaan tapahtuvassa muutossa. Toimihenkilön ennen palvelukseen tuloa tapahtuneesta muutosta aiheutuneita kuluja ei korvata;

               b)palvelussuhteen päättyessä muutosta asemapaikasta lähtöpaikkakunnalle tai samassa tai lyhyemmässä etäisyydessä sijaitsevaan paikkaan.

               3.2.Korvattavat kulut ovat kiinteämääräinen muuttokorvaus tai tosiasiallisesti aiheutuneet kulut.

               3.3.Tosiasiallisesti aiheutuneet kulut, mukaan lukien enintään 60 päivän varastointikustannukset ja vakuutukset tavanomaisten riskien varalta, korvataan seuraavissa rajoissa:

               a)8 000 kg tai 40 m³ korvaukseen oikeutetuille henkilöstön jäsenille, jonka mukana on työskentelypaikkaan tullessa tai jota seuraa sinne vähintään yksi hänen perheenjäsenensä ja joka matkustaa liikenneyhteisön pysyvän sihteeristön kustannuksella;

               b)4 000 kg tai 30 m³ korvaukseen oikeutetuille henkilöstön jäsenille, joilla ei ole mukanaan perheenjäseniään ja jotka matkustavat liikenneyhteisön pysyvän sihteeristön kustannuksella;

               c)tosiasiallisesti aiheutuneiden muuttokustannusten enimmäiskorvausmäärä on 6 000 euroa.

               3.4.Kuljetuksen on tapahduttava maa- tai meriteitse tai liikenneyhteisön pysyvän sihteeristön johtajan määrittämillä taloudellisimmilla keinoilla ottaen huomioon mahdolliset tavaroiden ja laatikoiden pakkaamiseen, kuljetusrutiineihin, tavaroiden ja laatikoiden purkamiseen ja tulleihin liittyvät kulut.

               3.5.Henkilöstön on toimitettava liikenneyhteisön pysyvälle sihteeristölle tarjoukset vähintään kolmelta muuttoyritykseltä hyväksyntää varten.

               3.6.Kiinteämääräinen muuttokorvaus on 30 prosenttia toimihenkilön peruspalkasta ja enintään 1 500 euroa.

               4.Asettautumiskorvaus

               4.1.Henkilöstöllä, jolla ei ole mukanaan perheenjäseniä ja joka matkustaa pysyvän sihteeristön kustannuksella, on oikeus yhden kuukausipalkan suuruiseen asettautumiskorvaukseen palvelukseen tullessa.

               4.2.Henkilöstöllä, jolla on mukanaan vähintään yksi perheenjäsenen tai joka matkustaa asemapaikkaan ja joka matkustaa pysyvän sihteeristön kustannuksella, on palvelukseen tullessaan oikeus asettautumiskorvaukseen, joka vastaa kahta kuukausipalkkaa, jotka liikenneyhteisön pysyvä sihteeristö maksaa samanaikaisesti.

               5.Hallinnolliset ja loppusäännökset

               5.1.Henkilöstön jäsenten on ilmoitettava liikenneyhteisön pysyvälle sihteeristölle, jos kolmas osapuoli (esim. viranomaiset, kutsuva yksikkö, puolison työnantaja, muu työnantaja jne.) korvaa heidän ja mahdollisesti heidän perheenjäsentensä matka- ja muuttokulut osittain tai kokonaan, jolloin liikenneyhteisön pysyvä sihteeristö korvaa tai kattaa vain sen osan kuluista, joita kolmas osapuoli ei korvaa.

               5.2.Liikenneyhteisön pysyvän sihteeristön johtaja vastaa näiden sääntöjen asianmukaisesta täytäntöönpanosta.

               5.3.Liikenneyhteisön pysyvä sihteeristö säilyttää muutto- ja matkakulujen korvaamiseen ja asettautumiskorvaukseen liittyvän kirjanpidon, asiakirjat ja todisteet viiden vuoden ajan.

               5.4.Näitä sääntöjä sovelletaan sitä päivää seuraavasta päivästä, jona alueellinen ohjauskomitea hyväksyy ne.

               5.5.Henkilöstöllä, joka aloitti työnsä ennen näiden sääntöjen hyväksymistä, on vahvistettujen enimmäismäärien rajoissa oikeus matka- ja muuttokulujen korvaamiseen sekä asettautumiskorvaukseen näiden sääntöjen mukaisesti esittämällä tositteet tosiasiallisesti aiheutuneista kuluista.

               5.6.Liikenneyhteisön pysyvän sihteeristön johtaja voi hintakehityksestä riippuen ehdottaa alueelliselle ohjauskomitealle näiden sääntöjen tarkistamista.

               5.7.Nämä säännöt julkaistaan liikenneyhteisön verkkosivustolla niiden hyväksymisen yhteydessä.

               LUONNOS

               LIIKENNEYHTEISÖN ALUEELLISEN OHJAUSKOMITEAN PÄÄTÖS N:o 2021/

               tehty...,

               liikenneyhteisön maksuosuutta liikenneyhteisön pysyvän sihteeristön henkilöstön sairaus-, työttömyys-, eläke- ja työkyvyttömyysvakuutukseen koskevien sääntöjen hyväksymisestä

               LIIKENNEYHTEISÖN ALUEELLINEN OHJAUSKOMITEA, joka

               ottaa huomioon liikenneyhteisön perustamista koskevan sopimuksen ja erityisesti sen 30 ja 35 artiklan,

               ON PÄÄTTÄNYT SEURAAVAA:

               Ainoa artikla

               Liikenneyhteisön maksuosuutta liikenneyhteisön pysyvän sihteeristön henkilöstön sairaus-, työttömyys-, eläke- ja työkyvyttömyysvakuutukseen koskevat säännöt vahvistetaan liitteessä.

                  Alueellisen ohjauskomitean puolesta

                  Puheenjohtaja

               Liite

               Liikenneyhteisön maksuosuutta liikenneyhteisön pysyvän sihteeristön henkilöstön sairaus-, työttömyys-, eläke- ja työkyvyttömyysvakuutukseen koskevat säännöt

               1.Soveltamisala

               1.1.Näitä sääntöjä sovelletaan liikenneyhteisön henkilöstösääntöjen alaiseen liikenneyhteisön henkilöstöön, jäljempänä ’henkilöstö’.

               1.2.Liikenneyhteisön henkilöstösääntöjen 12 artiklan b alakohdan mukaisesti näissä säännöissä vahvistetaan liikenneyhteisön osuus henkilöstön sairaus-, työttömyys-, eläke- ja työkyvyttömyysvakuutuksesta.

               2.Sairausvakuutus

               2.1.Henkilöstö vastaa asianmukaisen sairausvakuutusjärjestelmän järjestämisestä ensimmäisestä nimityspäivästä alkaen. Henkilöstön on ilmoitettava sairausvakuutusjärjestelmästään liikenneyhteisölle kirjallisesti kuukauden kuluessa nimittämisestään.

               2.2.Liikenneyhteisön osuus henkilöstön sairausvakuutuksesta on 7,8 prosenttia laskettuna liikenneyhteisön pysyvän sihteeristön edellisen kuukauden aikana maksamasta keskimääräisestä peruspalkasta.

               3.Eläkevakuutus

               3.1.Henkilöstö vastaa asianmukaisen eläkevakuutusjärjestelmän järjestämisestä ensimmäisestä nimityspäivästä alkaen. Henkilöstön on ilmoitettava eläkevakuutusjärjestelmästään liikenneyhteisölle kirjallisesti kuukauden kuluessa nimittämisestään.

               3.2.Liikenneyhteisön osuus henkilöstön jäsenen eläkevakuutuksesta on viisi prosenttia kyseisen henkilöstön jäsenen peruspalkasta.

               4.Työkyvyttömyys- ja henkivakuutus

               4.1.Liikenneyhteisön pysyvä sihteeristö vakuuttaa henkilöstön virkatehtävien hoitamisesta johtuvien vammojen, tapaturmien, ammattitautien, kuoleman tai vammautumisen varalta.

               5.Työttömyysvakuutus

               5.1.Henkilöstö vastaa asianmukaisen työttömyysvakuutuksen järjestämisestä omalla kustannuksellaan.

               6.Loppusäännökset

               6.1.Liikenneyhteisön pysyvän sihteeristön johtaja vastaa näiden sääntöjen asianmukaisesta täytäntöönpanosta.

               6.2.Näitä sääntöjä sovelletaan [sen kalenterikuukauden ensimmäisestä päivästä, joka seuraa niiden hyväksymistä].

               6.3.Liikenneyhteisön pysyvän sihteeristön johtaja voi hintakehityksestä riippuen ehdottaa alueelliselle ohjauskomitealle näiden sääntöjen tarkistamista.

               6.4.Nämä säännöt julkaistaan liikenneyhteisön verkkosivustolla niiden hyväksymisen yhteydessä.


               EUROOPAN KOMISSIO
            Bryssel 5.8.2021
            COM(2021) 450 final
            2021/0254(NLE)
            Ehdotus
            NEUVOSTON PÄÄTÖS
            kansainvälisessä viljaneuvostossa Euroopan unionin puolesta otettavasta kannasta viljojen kauppaa koskevan vuoden 1995 yleissopimuksen mukaisen ’viljan tai viljojen’ määritelmän muuttamiseen

               PERUSTELUT

               1.Ehdotuksen kohde

               Tämä ehdotus koskee päätöstä, jolla vahvistetaan kansainvälisessä viljaneuvostossa unionin puolesta otettava kanta, joka koskee suunniteltua palkokasvien lisäämistä viljojen kauppaa koskevan vuoden 1995 yleissopimuksen mukaiseen ’viljan tai viljojen’ määritelmään.

               2.Ehdotuksen tausta

               2.1.Viljojen kauppaa koskeva vuoden 1995 yleissopimus

               Viljojen kauppaa koskevan vuoden 1995 yleissopimuksen, jäljempänä ’yleissopimus’, tavoitteena on edistää kansainvälistä yhteistyötä kaikissa viljakauppaan liittyvissä kysymyksissä, edistää viljan kansainvälisen kaupan laajentamista ja varmistaa tämän kaupanmahdollisimman suuri vapaus. Lisäksi yleissopimuksella pyritään myötävaikuttamaan kansainvälisten viljamarkkinoiden mahdollisimman suureen vakauteen kaikkien jäsenten etujen mukaisesti, lisäämään maailman ruokavarantoa ja tarjoamaan foorumi viljakauppaan liittyvää jäsenten ongelmia koskevaa tiedonvaihtoa ja keskustelua varten.

               Yleissopimus tuli voimaan 1. heinäkuuta 1995.

               Euroopan unioni on yleissopimuksen osapuoli.
                  1

               2.2.Kansainvälinen viljaneuvosto

               Kansainvälinen viljaneuvosto on hallitustenvälinen organisaatio, joka pyrkii saavuttamaan yleissopimuksen 1 artiklassa asetetut tavoitteet. Kansainvälisen viljaneuvoston tavoitteena on erityisesti

               ·edistää kansainvälistä yhteistyötä kaikissa viljakauppaan liittyvissä kysymyksissä;

               ·edistää kansainvälisen kaupan laajentamista, avoimuutta ja oikeudenmukaisuutta vilja-alalla;

               ·myötävaikuttaa kansainvälisten viljamarkkinoiden vakauteen, lisätä maailman ruokavarantoa ja myötävaikuttaa sellaisten maiden kehitykseen, joiden talous on riippuvainen viljan kaupallisesta myynnistä.

               Nämä tavoitteet pyritään saavuttamaan parantamalla markkinoiden avoimuutta jakamalla tietoja, suorittamalla analyysejä ja järjestämällä kuulemisia markkinoiden ja politiikan kehityksestä.

               Kansainvälisessä viljaneuvostossa on 30 jäsentä, mukaan luettuna monia maailman suurimpia viljantuottajia ja maahantuojia. Euroopan unionin ohella sen jäseniä ovat muun muassa Argentiina, Australia, Kanada, Egypti, Intia, Japani, Venäjä, Ukraina, Yhdistynyt kuningaskunta ja Yhdysvallat. Kiina ja Brasilia eivät ole jäseniä.

               Kansainvälisen viljaneuvoston 30 jäsenellä on yhteensä 2 000 ääntä.

               Jäsenten vuotuiset rahoitusosuudet vahvistetaan talousarviomenettelyissä (ks. yleissopimuksen 11 artikla), joiden mukaan unionilla on 371 ääntä kaudella 2020/2021.
                  2

               Päätöksenteossa eli äänestettäessä (ks. yleissopimuksen 12 artikla) 1 000 ääntä jakautuu 11 viejäjäsenelle (mukaan lukien unionin 244 ääntä) ja 1 000 ääntä 19 tuojajäsenelle. On syytä korostaa, että kansainvälinen viljaneuvosto toimii periaatteessa yhteisymmärryksessä, ja on hyvin harvinaista, että äänestyksiä todella järjestetään.

               Kansainvälisen viljaneuvoston kokouksissa Euroopan unionia edustaa Euroopan komissio. Jäsenvaltiot voivat osallistua kansainvälisen viljaneuvoston kokouksiin ja erityisesti sen istuntoihin.

               2.3.Kansainvälisen viljaneuvoston suunniteltu säädös

               Kansainvälinen viljaneuvosto ehdotti 14. toukokuuta 2021 palkokasvien sisällyttämistä yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään (jäljempänä ’suunniteltu säädös’). Kansainvälisen viljaneuvoston päätös ehdotetaan tehtävän postiäänestyksellä (toisin sanoen kirjallisella menettelyllä), jonka määräaika on 31. lokakuuta 2021. Jos yksikään kansainvälisen viljaneuvoston jäsen ei esitä kirjallista vastalausetta, palkokasvit lisätään yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään 1. marraskuuta 2021 alkaen.

               Ehdotuksen mukaan ”linssit, kuivatut herneet, kahviherneet, kuivatut pavut, muut palkokasvit sekä niistä saatavat tuotteet sisällytetään viljojen kauppaa koskevan vuoden 1995 yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään”.

               Suunnitellun säädöksen tarkoituksena on laajentaa yleissopimuksen 3 artiklassa tarkoitettu kansainvälisen viljaneuvoston tavanomainen työskentely koskemaan palkokasveja. Erityisesti yleissopimuksen 3 artiklassa tarkoitettujen säännöllisten selostusten, tietojen vaihdon ja erityisten tutkimusten olisi koskettava myös palkokasveja ja niistä saatavia tuotteita 1. marraskuuta 2021 alkaen. Jäsenten hallitusten olisi tehtävä yhteistyötä kansainvälisen viljaneuvoston sihteeristön kanssa toimittamalla asiaankuuluvia tietoja kyseisistä palkokasveista ja niistä saatavista tuotteista.

               Yleissopimuksessa ei määrätä postiäänestysmenettelyä (tai kirjallista menettelyä) koskevista erityisistä säännöistä, mutta neuvoston päätöksiä koskevassa yleissopimuksen 14 artiklassa ei edellytetä, että tällaiset päätökset olisi tehtävä neuvoston istunnossa.

               3.Unionin puolesta otettava kanta

                  Euroopan unioni teki neuvoston päätöksellä 96/88/EY
                     3
                   viljojen kauppaa koskevan vuoden 1995 yleissopimuksen, joka oli voimassa 30. kesäkuuta 1998 saakka ja jonka voimassaoloa on sittemmin säännöllisesti jatkettu. Yleissopimuksen voimassaoloa jatketaan aina enintään kahdeksi vuodeksi yleissopimuksen 33 artiklan mukaisesti. Viimeksi voimassaoloa jatkettiin kansainvälisen viljaneuvoston päätöksellä 7. kesäkuuta 2021, ja sopimus on voimassa 30. kesäkuuta 2023 saakka.

                  Kun yleissopimus tehtiin, 2 artiklan 1 kohdan e alakohdan mukaiseen ’viljan tai viljojen’ määritelmään sisältyivät seuraavat tuotteet: ohra, maissi, hirssi, kaura, ruis, durra, ruisvehnä ja vehnä sekä niistä saatavat tuotteet.

                  Vuonna 2008 kansainvälisen viljaneuvoston jäsenet päättivät sisällyttää riisin ja siitä saatavat tuotteet ’viljan tai viljojen’ määritelmään 1. heinäkuuta 2009 alkaen. Myöhemmin ’viljan tai viljojen’ määritelmää on laajennettu edelleen 1. heinäkuuta 2013 alkaen siten, että siihen sisältyy myös erilaisia öljysiemeniä, jotka ovat kopra, puuvillansiemenet, palmunydin, maapähkinät, rapsinsiemenet/canola, soijapavut ja auringonkukansiemenet sekä niistä saatavat tuotteet.

                  Euroopan unioni on aina ollut kansainvälisen viljaneuvoston aktiivinen jäsen ja antanut tukensa neuvoston työn laajentamiselle myös palkokasvien markkinoiden ja kaupan kehityksen analysointiin. Tähän asti kyseistä työtä on tehty tapauskohtaisesti, ja se on edellyttänyt kansainvälisen viljaneuvoston vuosittaisen työohjelman hyväksymistä.

               Tällä ehdotuksella komissio pyytää neuvostolta valtuutusta äänestää Euroopan unionin nimissä kansainvälisessä viljaneuvostossa sen puolesta, että palkokasvit lisätään yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään 1. marraskuuta 2021 alkaen. Muodollinen päätös ehdotuksesta tehdään kansainvälisessä viljaneuvostossa kirjallisella menettelyllä (postiäänestys), jonka määräpäiväksi asetetaan 31. lokakuuta 2021.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen (SEUT-sopimus) 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”.
                  4

               4.1.2.Soveltaminen käsillä olevassa asiassa

               Kansainvälisen viljaneuvoston suunnitellulla säädöksellä muutetaan yleissopimusta laajentamalla yleissopimuksen 2 artiklan 1 kohdan e alakohdan mukaista ’viljan tai viljojen’ määritelmää, ja yleissopimus on unionia sitova kansainvälinen sopimus. Suunnitellulla säädöksellä on siis oikeusvaikutuksia.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota Euroopan unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos toinen näistä tavoitteista tai osatekijöistä on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät maataloustuotteiden kauppaan.

               Sen vuoksi ehdotetun päätöksen aineellinen oikeusperusta on SEUT-sopimuksen 207 artiklan 3 kohdan ensimmäinen alakohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 207 artiklan 3 artiklan ensimmäinen alakohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska kansainvälisen viljaneuvoston säädöksellä muutetaan yleissopimusta lisäämällä palkokasvit yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään, neuvoston päätös on sen hyväksymisen jälkeen aiheellista julkaista Euroopan unionin virallisessa lehdessä.

               2021/0254 (NLE)

               Ehdotus

               NEUVOSTON PÄÄTÖS

               kansainvälisessä viljaneuvostossa Euroopan unionin puolesta otettavasta kannasta viljojen kauppaa koskevan vuoden 1995 yleissopimuksen mukaisen ’viljan tai viljojen’ määritelmän muuttamiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki viljojen kauppaa koskevan vuoden 1995 yleissopimuksen, jäljempänä ’yleissopimus’, neuvoston päätöksellä 96/88/EY
                  5
               , ja yleissopimus tuli voimaan 1 päivänä heinäkuuta 1995. Yleissopimus tehtiin kolmeksi vuodeksi.

               (2)Yleissopimuksen 2 artiklan 1 kohdan e alakohdassa määritetään yleissopimuksessa sovellettava ’viljan tai viljojen’ määritelmä. Kansainvälisen viljaneuvoston jäsenet voivat tehdä päätöksen kyseisen määritelmän muuttamisesta yleissopimuksen 32 artiklan mukaisesti.

               (3)Kansainvälisen viljaneuvoston sihteeristö ehdotti 14 päivänä toukokuuta 2021 palkokasvien sisällyttämistä yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään 1 päivästä marraskuuta 2021. Ehdotuksen mukaan ”linssit, kuivatut herneet, kahviherneet, kuivatut pavut, muut palkokasvit ja niistä saatavat tuotteet sisällytetään viljojen kauppaa koskevan vuoden 1995 yleissopimuksen 2 artiklan 1 kohdan e alakohdan mukaiseen ’viljan tai viljojen’ määritelmään”
                  6
               .

               (4)On aiheellista määrittää kanta, joka otetaan unionin puolesta kansainvälisessä viljaneuvostossa yleissopimuksen 2 artiklan 1 kohdan e alakohdan mukaisen ’viljan tai viljojen’ määritelmän muuttamiseen, koska kansainvälisen viljaneuvoston käsittelemän tuotevalikoiman laajentaminen lisäämällä palkokasvit ’viljan tai viljojen’ määritelmään on unionin edun mukaista,

               ON HYVÄKSYNYT TÄMÄN PÄÄTÖKSEN:

               1 artikla

               Kansainvälisessä viljaneuvostossa unionin puolesta otettava kanta on äänestää sen puolesta, että viljojen kauppaa koskevan yleissopimuksen 2 artiklan 1 kohdan e alakohtaa muutetaan lisäämällä palkokasvit ’viljan tai viljojen’ määritelmään kansainvälisen viljaneuvoston sihteeristön 14 päivänä toukokuuta 2021 esittämän ehdotuksen mukaisesti.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 21, 27.1.1996, s. 47.

                     (2)

                        Kansainvälisen viljaneuvoston toimintaperuste on varainhoitovuosi, joka alkaa 1. heinäkuuta ja päättyy 30. kesäkuuta.

                     (3)

                        EYVL L 21, 27.1.1996, s. 47.

                     (4)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 63 ja 64 kohta.

                     (5)

                        Neuvoston päätös 96/88/EY, tehty 19 päivänä joulukuuta 1995, vuoden 1995 viljasopimuksen muodostavien elintarvikeapua koskevan yleissopimuksen ja viljojen kauppaa koskevan yleissopimuksen hyväksymisestä Euroopan yhteisön puolesta (EYVL L 21, 27.1.1996, s. 47).

                     (6)

                        Kansainvälinen viljaneuvosto, GC53/3, 14. toukokuuta 2021, liite 1.


               EUROOPAN KOMISSIO
            Bryssel 1.9.2021
            COM(2021) 499 final
            2021/0282(NLE)
            Ehdotus
            NEUVOSTON PÄÄTÖS
            ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (Life-ohjelma)
            (ETA:n kannalta merkityksellinen teksti)

               PERUSTELUT

               1.Ehdotuksen kohde

               Tämä ehdotus koskee päätöstä ETA:n sekakomiteassa unionin puolesta otettavan kannan vahvistamisesta, silloin kun tämän elimen on määrä antaa yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimukseen liitetyn pöytäkirjan 31 muuttamista koskeva sekakomitean päätös

               2.Ehdotuksen tausta

               2.1.ETA-sopimus

               Euroopan talousalueesta tehdyssä sopimuksessa, jäljempänä ’ETA-sopimus’, taataan Euroopan talousalueen kansalaisille ja talouden toimijoille yhtäläiset oikeudet ja velvollisuudet sisämarkkinoilla. Siinä määrätään neljää vapautta koskevien EU:n säädösten saattamisesta osaksi 30 ETA-maan eli EU:n jäsenvaltioiden, Norjan, Islannin ja Liechtensteinin lainsäädäntöä. ETA-sopimus kattaa lisäksi yhteistyön muilla tärkeillä aloilla, kuten tutkimuksen ja kehityksen, koulutuksen, sosiaalipolitiikan, ympäristön, kuluttajansuojan, matkailun ja kulttuurin aloilla, joita kutsutaan yhteisesti sivuaviksi ja horisontaalisiksi politiikoiksi. ETA-sopimus tuli voimaan 1. tammikuuta 1994. Euroopan unioni ja sen jäsenvaltiot ovat sopimuksen sopimuspuolia.

               2.2.ETA:n sekakomitea

               ETA:n sekakomitea vastaa ETA-sopimuksen hallinnoinnista. Se on foorumi ETA-sopimuksen toimintaan liittyvää näkemysten vaihtoa varten. Se tekee päätöksensä yksimielisesti.  Lissabonin sopimuksen mukaisesti vastuu ETA-asioiden koordinoinnista EU:n puolella on Euroopan ulkosuhdehallinnolla.

               2.3.Suunniteltu ETA:n sekakomitean säädös

               ETA:n sekakomitean on tarkoitus hyväksyä päätös, jäljempänä ’suunniteltu säädös’, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta.

               Suunnitellun säädöksen tarkoituksena on laajentaa ETA-sopimuksen sopimuspuolten yhteistyö kattamaan ETA:n EFTA-valtioiden osallistuminen ympäristön ja ilmastotoimien ohjelmaan (Life). Tämän ohjelman perustamisesta ja asetuksen (EU) 1293/2013 kumoamisesta 29 päivänä huhtikuuta 2021 annettu Euroopan parlamentin ja neuvoston asetus (EU) 2021/783
                  1
                otetaan sen vuoksi osaksi ETA-sopimusta.

                  Koska Liechtenstein ja Norja eivät ole ilmaisseet kiinnostustaan osallistua Lifeen, ETA:n sekakomitean päätösluonnos koskee ainoastaan Islantia.

               EU:n talousarviopolitiikan mukaisesti osallistuminen EU:n toimintaan on mahdollista vasta, kun vastaava rahoitusosuus on maksettu. Maksu voidaan suorittaa heti sen jälkeen kun tämä luonnos neuvoston päätökseksi on hyväksytty ja kun Euroopan komissio on vahvistanut rahoituspyynnön ja toimittanut sen ETA:n EFTA-valtioille.

               Sen vuoksi sekakomitean päätösluonnosta sovelletaan takautuvasti 1. tammikuuta 2021 lähtien, jotta voitaisiin kattaa 1. tammikuuta 2021 ja asianomaisen maksun vastaanottamisen välinen ajanjakso. Takautuva soveltaminen ei vaikuta asianomaisten henkilöiden oikeuksiin ja velvollisuuksiin, ja se noudattaa luottamuksensuojan periaatetta.

               Suunnitellusta säädöksestä tulee sopimuspuolia sitova ETA-sopimuksen 103 ja 104 artiklan mukaisesti.

               3.Unionin puolesta esitettävä kanta

               Komissio toimittaa ETA:n sekakomitean päätösluonnoksen neuvostolle hyväksyttäväksi unionin kantana. Komissio toivoo voivansa esittää sen ETA:n sekakomiteassa mahdollisimman pian.

               Liitteenä olevan ETA:n sekakomitean päätösluonnoksen sisältö ja luonne eivät ole pelkästään neuvoston asetuksessa (EY) N:o 2894/94 tarkoitettuja teknisiä mukautuksia. Näin ollen neuvosto vahvistaa unionin kannan.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .

               4.1.2.Soveltaminen käsiteltävänä olevassa asiassa

               ETA:n sekakomitea on sopimuksella eli ETA-sopimuksella perustettu elin. Säädös, joka ETA:n sekakomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla ETA-sopimuksen 103 ja 104 artiklan mukaisesti.

               Suunnitellulla säädöksellä ei täydennetä eikä muuteta sopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta yhdessä Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan kanssa.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Ehdotetun päätöksen aineellisen oikeusperustan on vastattava sen säädöksen aineellista oikeusperustaa, joka sillä sisällytetään ETA-sopimukseen. Life-ohjelma perustuu SEUT-sopimuksen 192 artiklan 1 kohtaan, XX osastoon, Ympäristö. Sen vuoksi ehdotetun päätöksen aineellinen oikeusperusta on SEUT-sopimuksen 192 artiklan 1 kohta.

               4.3.Päätelmä

               Ehdotetun päätöksen oikeusperustan pitäisi olla SEUT-sopimuksen 192 ja 1 artikla yhdessä sen 218 artiklan 9 kohdan kanssa sekä Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohta.

               5.Talousarviovaikutukset

                  Islanti maksaa rahoitusosuuden unionin talousarvioon. Tarkka määrä määritetään ETA-sopimuksen määräysten mukaisesti, kun tämä luonnos neuvoston päätökseksi on hyväksytty.

               6.Suunnitellun säädöksen julkaiseminen

               Koska ETA:n sekakomitean säädöksellä muutetaan yhteistyöstä muilla kuin neljän vapauden alaan kuuluvilla erityisalueilla tehtyä pöytäkirjaa 31, on aiheellista julkaista se Euroopan unionin virallisessa lehdessä sen jälkeen kun se on hyväksytty.

               2021/0282 (NLE)

               Ehdotus

               NEUVOSTON PÄÄTÖS

               ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen

                  (Life-ohjelma)

               (ETA:n kannalta merkityksellinen teksti)

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,

               ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94
                  3
                ja erityisesti sen 1 artiklan 3 kohdan,

               ottavat huomioon Euroopan komission ehdotuksen,

               sekä katsovat seuraavaa:

               (1)Sopimus Euroopan talousalueesta
                  4
               , jäljempänä ’ETA-sopimus’, tuli voimaan 1 päivänä tammikuuta 1994.

               (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31, joka sisältää määräyksiä yhteistyöstä muilla kuin neljän vapauden alaan kuuluvilla erityisalueilla.

               (3)Euroopan parlamentin ja neuvoston asetus (EU) 2021/783
                  5
                olisi otettava osaksi ETA-sopimusta.

               (4)Sen vuoksi olisi muutettava ETA-sopimuksen pöytäkirjaa 31 (yhteistyöstä muilla kuin neljän vapauden alaan kuuluvilla erityisalueilla).

               (5)ETA:n sekakomiteassa otettavan unionin kannan olisi sen vuoksi perustuttava tähän päätökseen liitettyyn ETA:n sekakomitean päätösluonnoksen,

               ON HYVÄKSYNYT TÄMÄN PÄÄTÖKSEN:

               1 artikla

               ETA:n sekakomiteassa unionin puolesta otettava kanta ETA-sopimuksen pöytäkirjan 31 (yhteistyöstä muilla kuin neljän vapauden alaan kuuluvilla erityisalueilla) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 172, 17.5.2021, s. 53.

                     (2)

                        Unionin tuomioistuimen tuomio, 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        EYVL L 305, 30.11.1994, s. 6–8.

                     (4)

                        EYVL L 1, 3.1.1994, s. 3.

                     (5)

                        Euroopan parlamentin ja neuvoston asetus (EU) 2021/783, annettu 29 päivänä huhtikuuta 2021, ympäristön ja ilmastotoimien ohjelman (Life) perustamisesta ja asetuksen (EU) N:o 1293/2013 kumoamisesta, EUVL L 172, 17.5.2021, s. 53.

    ---documentbreak---

               EUROOPAN KOMISSIO
            Bryssel 1.9.2021
            COM(2021) 499 final
            LIITE
            asiakirjaan
            Ehdotus NEUVOSTON PÄÄTÖKSEKSI
            ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen(Life-ohjelma)

               LIITE

               ETA:N SEKAKOMITEAN PÄÄTÖS

               N:o […],

               annettu […],

               yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,

               sekä katsovat seuraavaa:

               (1)On aiheellista laajentaa ETA-sopimuksen sopimuspuolten yhteistyö kattamaan ympäristön ja ilmastotoimien ohjelman (Life) perustamisesta ja asetuksen (EU) N:o 1293/2013 kumoamisesta 29 päivänä huhtikuuta 2021 annettu Euroopan parlamentin ja neuvoston asetus (EU) 2021/783
                  1
               .

               (2)On asianmukaista, että EFTA-valtioiden osallistuminen asetukseen (EU) 2021/783 perustuvaan toimintaan alkaa 1 päivästä tammikuuta 2021 riippumatta siitä, milloin tämä päätös hyväksytään tai ilmoitetaanko mahdollisten valtiosäännön asettamien vaatimusten täyttymisestä tämän päätöksen osalta 10 päivän heinäkuuta 2021 jälkeen.

               (3)EFTA-valtioihin sijoittautuneiden yhteisöjen olisi voitava osallistua toimintaan, joka alkaa ennen tämän päätöksen voimaantuloa. Tammikuun 1 päivän 2021 jälkeen alkaneesta toiminnasta aiheutuvat kustannukset voidaan katsoa tukikelpoisiksi samoin edellytyksin kuin kustannukset, joita on aiheutunut EU:n jäsenvaltioihin sijoittautuneille yhteisöille, edellyttäen, että tämä päätös tulee voimaan ennen kyseisen toimen päättymistä.

               (4)Edellytykset, jotka koskevat EFTA-valtioiden ja niiden toimielinten, yritysten, järjestöjen ja kansalaisten osallistumista Euroopan unionin ohjelmiin, vahvistetaan ETA-sopimuksessa ja erityisesti sen 81 artiklassa.

               (5)Sen vuoksi olisi muutettava ETA-sopimuksen pöytäkirjaa 31, jotta laajennettua yhteistyötä voitaisiin tehdä 1 päivästä tammikuuta 2021,

               ON HYVÄKSYNYT TÄMÄN PÄÄTÖKSEN:

               1 artikla

               Lisätään ETA-sopimuksen pöytäkirjassa 31 olevan 3 artiklan 7 kohtaan kohta seuraavasti:

               ”f)Yhteisön säädökset, jotka tulevat voimaan 1 päivänä tammikuuta 2021:

               -32021 R 0783: Euroopan parlamentin ja neuvoston asetus (EU) 2021/783, annettu 29 päivänä huhtikuuta 2021, ympäristön ja ilmastotoimien ohjelman (Life) perustamisesta ja asetuksen (EU) N:o 1293/2013 kumoamisesta (EUVL L 172, 17.5.2021, s. 53).

               Tammikuun 1 päivän 2021 jälkeen alkaneesta toiminnasta aiheutuvat kustannukset voidaan katsoa tukikelpoisiksi avustussopimuksen tai avustuspäätöksen mukaisen toimen alkamispäivästä kyseisessä sopimuksessa tai päätöksessä vahvistetuin edellytyksin edellyttäen, että […] päivänä […]kuuta 2021 annettu ETA:n sekakomitean päätös N:o XX/2021 [tämä päätös] tulee voimaan ennen toimen päättymistä.

               Liechtenstein ja Norja vapautetaan tähän ohjelmaan osallistumisesta ja sen rahoittamisesta.”

               2 artikla

               Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty
                  2*.

               Sitä sovelletaan 1 päivästä tammikuuta 2021.

               3 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä […] päivänä […]kuuta […].

                  ETA:n sekakomitean puolesta

                  Puheenjohtaja

                  […]

                  ETA:n sekakomitean sihteerit

                  […]

                     (1)

                        EUVL L 172, 17.5.2021, s. 53.

                     (2)
                  *
                        [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


               EUROOPAN KOMISSIO
            Bryssel 2.9.2021
            COM(2021) 533 final
            2021/0284(NLE)
            Ehdotus
            NEUVOSTON PÄÄTÖS
            ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen (EU4Health-ohjelma)
            (ETA:n kannalta merkityksellinen teksti)

               PERUSTELUT

               1.Ehdotuksen kohde

               Tämä ehdotus koskee päätöstä ETA:n sekakomiteassa unionin puolesta otettavan kannan vahvistamisesta, silloin kun tämän elimen on määrä antaa yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimukseen liitetyn pöytäkirjan 31 muuttamista koskeva sekakomitean päätös

               2.Ehdotuksen tausta

               2.1.ETA-sopimus

               Euroopan talousalueesta tehdyssä sopimuksessa, jäljempänä ’ETA-sopimus’, taataan Euroopan talousalueen kansalaisille ja talouden toimijoille yhtäläiset oikeudet ja velvollisuudet sisämarkkinoilla. Siinä määrätään neljää vapautta koskevien EU:n säädösten saattamisesta osaksi 30 ETA-maan eli EU:n jäsenvaltioiden, Norjan, Islannin ja Liechtensteinin lainsäädäntöä. ETA-sopimus kattaa lisäksi yhteistyön muilla tärkeillä aloilla, kuten tutkimuksen ja kehityksen, koulutuksen, sosiaalipolitiikan, ympäristön, kuluttajansuojan, matkailun ja kulttuurin aloilla, joita kutsutaan yhteisesti sivuaviksi ja horisontaalisiksi politiikoiksi. ETA-sopimus tuli voimaan 1. tammikuuta 1994. Euroopan unioni ja sen jäsenvaltiot ovat sopimuksen sopimuspuolia.

               2.2.ETA:n sekakomitea

               ETA:n sekakomitea vastaa ETA-sopimuksen hallinnoinnista. Se on foorumi ETA-sopimuksen toimintaan liittyvää näkemysten vaihtoa varten. Se tekee päätöksensä yksimielisesti.  Lissabonin sopimuksen mukaisesti vastuu ETA-asioiden koordinoinnista EU:n puolella on Euroopan ulkosuhdehallinnolla.

               2.3.Suunniteltu ETA:n sekakomitean säädös

               ETA:n sekakomitean on tarkoitus hyväksyä päätös, jäljempänä ’suunniteltu säädös’, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta.

               Suunnitellun säädöksen tarkoituksena on laajentaa ETA-sopimuksen sopimuspuolten yhteistyö kattamaan ETA:n EFTA-valtioiden osallistuminen unionin terveysalan toimintaohjelmaan, jäljempänä ’EU4Health-ohjelma’, kaudeksi 2021–2027. Unionin terveysalan toimintaohjelman (EU4Health) perustamisesta ja asetuksen (EU) N:o 282/2014 kumoamisesta 24 päivänä maaliskuuta 2021 annettu Euroopan parlamentin ja neuvoston asetus (EU) 2021/522
                  1
                otetaan sen vuoksi osaksi ETA-sopimusta.

                  Koska Liechtenstein ei ole ilmaissut kiinnostustaan osallistua EU4Health-ohjelmaan, ETA:n sekakomitean päätösluonnos koskee ainoastaan Norjaa ja Islantia.

               EU:n talousarviopolitiikan mukaisesti osallistuminen EU:n toimintaan on mahdollista vasta, kun vastaava rahoitusosuus on maksettu. Maksu voidaan suorittaa heti sen jälkeen kun tämä luonnos neuvoston päätökseksi on hyväksytty ja kun Euroopan komissio on vahvistanut rahoituspyynnön ja toimittanut sen ETA:n EFTA-valtioille.

               Sen vuoksi sekakomitean päätösluonnosta sovelletaan takautuvasti 1. tammikuuta 2021 lähtien, jotta voitaisiin kattaa 1. tammikuuta 2021 ja asianomaisen maksun vastaanottamisen välinen ajanjakso. Takautuva soveltaminen ei vaikuta asianomaisten henkilöiden oikeuksiin ja velvollisuuksiin, ja se noudattaa luottamuksensuojan periaatetta.

               Suunnitellusta säädöksestä tulee sopimuspuolia sitova ETA-sopimuksen 103 ja 104 artiklan mukaisesti.

               3.Unionin puolesta esitettävä kanta

               Komissio toimittaa ETA:n sekakomitean päätösluonnoksen neuvostolle hyväksyttäväksi unionin kantana. Komissio toivoo voivansa esittää sen ETA:n sekakomiteassa mahdollisimman pian.

               Liitteenä olevan ETA:n sekakomitean päätösluonnoksen sisältö ja luonne eivät ole pelkästään neuvoston asetuksessa (EY) N:o 2894/94 tarkoitettuja teknisiä mukautuksia. Näin ollen neuvosto vahvistaa unionin kannan.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ’säädöksiä, joilla on oikeusvaikutuksia’ käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .

               4.1.2.Soveltaminen käsiteltävänä olevassa asiassa

               ETA:n sekakomitea on sopimuksella eli ETA-sopimuksella perustettu elin. Säädös, joka ETA:n sekakomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla ETA-sopimuksen 103 ja 104 artiklan mukaisesti.

               Suunnitellulla säädöksellä ei täydennetä eikä muuteta sopimuksen institutionaalisia rakenteita. Sen vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta yhdessä Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohdan kanssa.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Ehdotetun päätöksen aineellisen oikeusperustan on vastattava sen säädöksen aineellista oikeusperustaa, joka sillä sisällytetään ETA-sopimukseen. EU4Health-ohjelma perustuu SEUT-sopimuksen XIV osastossa ”Kansanterveys” olevaan 168 artiklan 5 kohtaan. Sen vuoksi ehdotetun päätöksen aineellinen oikeusperusta on SEUT-sopimuksen 168 artiklan 5 kohta.

               4.3.Päätelmä

               Ehdotetun päätöksen oikeusperustan pitäisi olla SEUT-sopimuksen 168 artiklan 5 kohta yhdessä sen 218 artiklan 9 kohdan kanssa sekä Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94 1 artiklan 3 kohta.

               5.Talousarviovaikutukset

                  Islanti ja Norja maksavat rahoitusosuuden unionin talousarvioon. Tarkka määrä määritetään ETA-sopimuksen määräysten mukaisesti, kun tämä luonnos neuvoston päätökseksi on hyväksytty.

               6.Suunnitellun säädöksen julkaiseminen

               Koska ETA:n sekakomitean säädöksellä muutetaan yhteistyöstä muilla kuin neljän vapauden alaan kuuluvilla erityisalueilla tehtyä ETA-sopimuksen pöytäkirjaa 31, on aiheellista julkaista se Euroopan unionin virallisessa lehdessä sen jälkeen kun se on hyväksytty.

               2021/0284 (NLE)

               Ehdotus

               NEUVOSTON PÄÄTÖS

               ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen

                  (EU4Health-ohjelma)

               (ETA:n kannalta merkityksellinen teksti)

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 168 artiklan 5 kohdan yhdessä sen 218 artiklan 9 kohdan kanssa,

               ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94
                  3
                ja erityisesti sen 1 artiklan 3 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Sopimus Euroopan talousalueesta
                  4
               , jäljempänä ’ETA-sopimus’, tuli voimaan 1 päivänä tammikuuta 1994.

               (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen pöytäkirjaa 31, joka sisältää määräyksiä yhteistyöstä muilla kuin neljän vapauden alaan kuuluvilla erityisalueilla.

               (3)Euroopan parlamentin ja neuvoston asetus (EU) 2021/522
                  5
                olisi otettava osaksi ETA-sopimusta.

               (4)Sen vuoksi olisi muutettava ETA-sopimuksen pöytäkirjaa 31 (yhteistyöstä muilla kuin neljän vapauden alaan kuuluvilla erityisalueilla).

               (5)ETA:n sekakomiteassa otettavan unionin kannan olisi sen vuoksi perustuttava tähän päätökseen liitettyyn ETA:n sekakomitean päätösluonnokseen,

               ON HYVÄKSYNYT TÄMÄN PÄÄTÖKSEN:

               1 artikla

               ETA:n sekakomiteassa unionin puolesta otettava kanta ETA-sopimuksen pöytäkirjan 31 (yhteistyöstä muilla kuin neljän vapauden alaan kuuluvilla erityisalueilla) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 107, 26.3.2021, s. 1.

                     (2)

                        Unionin tuomioistuimen tuomio, 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        EYVL L 305, 30.11.1994, s. 6–8.

                     (4)

                        EYVL L 1, 3.1.1994, s. 3.

                     (5)

                        Euroopan parlamentin ja neuvoston asetus (EU) 2021/522, annettu 24 päivänä maaliskuuta 2021, unionin terveysalan toimintaohjelman (EU4Health) perustamisesta kaudeksi 2021–2027 ja asetuksen (EU) N:o 282/2014 kumoamisesta (EUVL L 107, 26.3.2021, s. 1).

    ---documentbreak---

               EUROOPAN KOMISSIO
            Bryssel 2.9.2021
            COM(2021) 533 final
            LIITE
            asiakirjaan
            Ehdotus NEUVOSTON PÄÄTÖKSEKSI
            ETA:n sekakomiteassa Euroopan unionin puolesta otettavasta kannasta yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamiseen(EU4Health-ohjelma)

               LIITE

               ETA:N SEKAKOMITEAN PÄÄTÖS

               N:o […],

               annettu […],

               yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 86 ja 98 artiklan,

               sekä katsoo seuraavaa:

               (1)On aiheellista laajentaa ETA-sopimuksen sopimuspuolten välinen yhteistyö kattamaan unionin terveysalan toimintaohjelman (EU4Health) perustamisesta kaudeksi 2021–2027 ja asetuksen (EU) N:o 282/2014 kumoamisesta 24 päivänä maaliskuuta 2021 annettu Euroopan parlamentin ja neuvoston asetus (EU) 2021/522.
                  1
               .

               (2)On asianmukaista, että EFTA-valtioiden osallistuminen asetukseen (EU) 2021/522 perustuvaan toimintaan alkaa 1 päivästä tammikuuta 2021 riippumatta siitä, milloin tämä päätös hyväksytään tai ilmoitetaanko mahdollisten valtiosäännön asettamien vaatimusten täyttymisestä tämän päätöksen osalta 10 päivän heinäkuuta 2021 jälkeen.

               (3)EFTA-valtioihin sijoittautuneiden yhteisöjen olisi voitava osallistua toimintaan, joka alkaa ennen tämän päätöksen voimaantuloa. Tammikuun 1 päivän 2021 jälkeen alkaneesta toiminnasta aiheutuvat kustannukset voidaan katsoa tukikelpoisiksi samoin edellytyksin kuin kustannukset, joita on aiheutunut EU:n jäsenvaltioihin sijoittautuneille yhteisöille, edellyttäen, että tämä päätös tulee voimaan ennen kyseisen toimen päättymistä.

               (4)Edellytykset, jotka koskevat EFTA-valtioiden ja niiden toimielinten, yritysten, järjestöjen ja kansalaisten osallistumista Euroopan unionin ohjelmiin, vahvistetaan ETA-sopimuksessa ja erityisesti sen 81 artiklassa.

               (5)Sen vuoksi ETA-sopimuksen pöytäkirjaa 31 olisi muutettava, jotta tätä laajennettua yhteistyötä voitaisiin tehdä 1 päivästä tammikuuta 2021,

               ON HYVÄKSYNYT TÄMÄN PÄÄTÖKSEN:

               1 artikla

               Lisätään ETA-sopimuksen pöytäkirjassa 31 olevan 16 artiklan 1 kohtaan luetelmakohta seuraavasti:

               ”-32021 R 0522: Euroopan parlamentin ja neuvoston asetus (EU) 2021/522, annettu 24 päivänä maaliskuuta 2021, unionin terveysalan toimintaohjelman (EU4Health) perustamisesta kaudeksi 2021–2027 ja asetuksen (EU) N:o 282/2014 kumoamisesta (EUVL L 107, 26.3.2021, s. 1).

               Tammikuun 1 päivän 2021 jälkeen alkaneesta toiminnasta aiheutuvat kustannukset voidaan katsoa tukikelpoisiksi avustussopimuksen tai avustuspäätöksen mukaisen toimen alkamispäivästä kyseisessä sopimuksessa tai päätöksessä vahvistetuin edellytyksin edellyttäen, että […] päivänä […]kuuta 2021 annettu ETA:n sekakomitean päätös N:o XX/2021 [tämä päätös] tulee voimaan ennen toimen päättymistä.

               Liechtenstein vapautetaan tähän ohjelmaan osallistumisesta ja sen rahoittamisesta.”

               2 artikla

               Tämä päätös tulee voimaan sitä päivää seuraavana päivänä, jona viimeinen ETA-sopimuksen 103 artiklan 1 kohdan mukainen ilmoitus on tehty
                  2*.

               Sitä sovelletaan 1 päivästä tammikuuta 2021.

               3 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä […] päivänä […]kuuta […].

                  ETA:n sekakomitean puolesta

                  Puheenjohtaja

                  […]

                  ETA:n sekakomitean sihteerit

                  […]

                     (1)

                        EUVL L 107, 26.3.2021, s. 1.

                     (2)
                  *
                        [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


               EUROOPAN KOMISSIO
            Bryssel 3.9.2021
            COM(2021) 534 final
            2021/0285(NLE)
            Ehdotus
            NEUVOSTON PÄÄTÖS
            Euroopan unionin puolesta otettavasta kannasta Itämeren alueen merellisen ympäristön suojelua koskevan yleissopimuksen (’Helsingin yleissopimus’) liitteessä III olevan II osan muuttamista koskevan suosituksen hyväksymiseen

               PERUSTELUT

               1.Ehdotuksen kohde

               Tämä ehdotus koskee päätöstä vahvistaa Itämeren merellisen ympäristön suojelukomissiossa Euroopan unionin puolesta esitettävä kanta Helsingin yleissopimuksen liitteessä III olevan II osan muuttamista koskevan suosituksen hyväksymiseen

               2.Ehdotuksen tausta

               2.1.Helsingin yleissopimus

               Itämeren alueen merellisen ympäristön suojelua koskevan yleissopimuksen (jäljempänä ’yleissopimus’) tavoitteena on suojella Itämeren meriympäristöä kaikilta pilaantumisen aiheuttajilta, jotka ovat peräisin niin teollisuudesta kuin ihmisen muista toimista. Yleissopimus tuli voimaan 3 päivänä toukokuuta 1980. Yleissopimusta muutettiin vuonna 1992.

               Euroopan unioni on yleissopimuksen osapuoli.
                  1

               2.2.Itämeren merellisen ympäristön suojelukomissio (HELCOM)

               Itämeren merellisen ympäristön suojelukomissio – joka tunnetaan myös nimellä Helsingin komissio (HELCOM) – koostuu yleissopimuksen kaikkien kymmenen sopimuspuolen
                  2
                edustajista. Se kokoontuu säännöllisin väliajoin ja milloin tahansa muulloinkin erityisten olosuhteiden vuoksi. Sen tehtävänä on valvoa yleissopimuksen täytäntöönpanoa ja seurata merialueen tilaa, toteutettavien toimenpiteiden tehokkuutta ja painopisteitä sekä mahdollisten lisätoimenpiteiden tai erityyppisten toimien tarvetta.

               Yleissopimuksen 23 artiklan mukaan kullakin sopimuspuolella on yksi ääni komissiossa. EU:lla on oikeus äänimäärään, joka vastaa niiden EU-jäsenvaltioiden lukumäärää, jotka ovat yleissopimuksen sopimuspuolia. EU ei käytä äänioikeuttaan, kun sen jäsenvaltiot käyttävät omaa äänioikeuttaan, ja päinvastoin.

               Yleissopimuksen 19 artiklan 5 kohdan mukaan komissio tekee päätökset sopimuspuolten yksimielisellä päätöksellä, ellei toisin ole määrätty.

               2.3.Itämeren merellisen ympäristön suojelukomission suunniteltu säädös

               Itämeren merellisen ympäristön suojelukomission on määrä hyväksyä yleissopimuksen liitteessä III olevan II osan muuttamista koskeva suositus (jäljempänä ’suunniteltu säädös’) vuoden 2021 ministerikokouksessa 20 päivänä lokakuuta 2021.

               Muutoksella on tarkoitus nykyaikaistaa yleissopimuksen liitteessä III olevan II osan vaatimuksia sisällyttämällä niihin uusinta tieteellistä tietoa hyvistä maatalouskäytännöistä ja uusi sanasto, jossa otetaan huomioon EU:n nykyinen lainsäädäntö, ja lisäämällä siihen ravinteiden kierrätystä koskeva uusi kohta, joka perustuu komission vuoden 2018 Brysselissä EU:n johdolla pidetyn ministerikokouksen tuloksiin.

               Suunnitellun säädöksen hyväksymisellä aloitetaan yleissopimuksen 32 artiklan mukainen hiljaisen hyväksynnän menettely sen liitteessä III olevan II osan muuttamiseksi. Yleissopimuksen liitteessä III olevan II osan muutos sitoo unionia.

               3.Unionin puolesta esitettävä kanta

               Tarve suojella merien luonnon monimuotoisuutta ja ekosysteemeitä, myös kansallisen lainkäyttövallan ulkopuolisilla merialueilla, on todettu useita kertoja.

               Yleissopimuksen liitteessä III olevan II osan (Maataloudesta aiheutuvan pilaantumisen ehkäiseminen) muutoksella pyritään nykyaikaistamaan yleissopimuksen vaatimuksia. Erityisesti osan 3 kohtaa, joka koskee lannan varastointia, ja 6 kohtaa, joka koskee orgaanisen lannan levittämistä, muutettiin sisällyttämällä niihin uusinta tieteellistä tietoa hyvistä maatalouskäytännöistä. Lisäksi osaan lisätään uusi ravinteiden kierrätystä koskeva kohta, jossa otetaan huomioon HELCOMin vuoden 2018 julkilausumassa EU:n toimiessa puheenjohtajana annetut sitoumukset aiheesta, sekä uusi sanasto, jossa otetaan huomioon EU:n nykyinen lainsäädäntö.

               Lokakuussa 2021 pidettävän HELCOMin ministerikokouksen vuoksi unionin kanta on tarpeen, koska ehdotetulla suosituksella aloitetaan Itämeren alueen merellisen ympäristön suojelua koskevan yleissopimuksen 32 artiklan mukainen hiljaisen hyväksynnän menettely mainitun yleissopimuksen liitteessä III olevan II osan muuttamiseksi. Yleissopimuksen liitteessä III olevan II osan muutos sitoo unionia. Koska liitteen muuttamisella nykyaikaistetaan Itämeren suojelua koskevia vaatimuksia, muokataan EU:n kansainvälisiä sitoumuksia ja tavoitteita sekä parannetaan ympäristönsuojelua, ehdotetaan, että unioni puoltaa suosituksen hyväksymistä.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädöksiä, joilla on oikeusvaikutuksia” käsittää myös sellaiset säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se käsittää myös sellaiset välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  3
               .

               4.1.2.Soveltaminen käsiteltävänä olevassa asiassa

               Itämeren merellisen ympäristön suojelukomissio on sopimuksella eli Itämeren alueen merellisen ympäristön suojelua koskevalla yleissopimuksella perustettu elin.

               Säädös, joka Itämeren merellisen ympäristön suojelukomission on määrä hyväksyä, on säädös, jolla on oikeusvaikutuksia. Suunnitellulla säädöksellä on oikeusvaikutuksia, koska sillä aloitetaan yleissopimuksen 32 artiklan mukainen hiljaisen hyväksynnän menettely sen liitteessä III olevan II osan muuttamiseksi.

               Suunnitellulla säädöksellä ei täydennetä eikä muuteta yleissopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta esitettävä kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsiteltävänä olevassa asiassa

               Suunnitellun säädöksen pääasiallinen tavoite ja sisältö liittyvät ympäristön suojeluun.

               Sen vuoksi ehdotetun päätöksen aineellisena oikeusperustana on SEUT-sopimuksen 192 artiklan 1 kohta.

               4.3.Päätelmät

               Ehdotetun päätöksen oikeusperustana olisi oltava SEUT-sopimuksen 192 artiklan 1 kohta yhdessä sen 218 artiklan 9 kohdan kanssa.

               2021/0285 (NLE)

               Ehdotus

               NEUVOSTON PÄÄTÖS

               Euroopan unionin puolesta otettavasta kannasta Itämeren alueen merellisen ympäristön suojelua koskevan yleissopimuksen (’Helsingin yleissopimus’) liitteessä III olevan II osan muuttamista koskevan suosituksen hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni hyväksyi Itämeren alueen merellisen ympäristön suojelua koskevan yleissopimuksen, jäljempänä ’sopimus’, jota tarkistettiin vuonna 1992 neuvoston päätöksellä 94/157/EY
                  4
               .

               (2)Sopimuksen 32 artiklan mukaan Itämeren merellisen ympäristön suojelukomissio voi hyväksyä muutoksia sopimuksen liitteisiin.

               (3)Itämeren merellisen ympäristön suojelukomission on määrä hyväksyä sopimuksen liitteessä III olevan II osan muuttamista koskeva suositus vuoden 2021 ministerikokouksessa 20 päivänä lokakuuta 2021.

               (4)On aiheellista vahvistaa Itämeren merellisen ympäristön suojelukomissiossa unionin puolesta esitettävä kanta, koska komission suosittelemat muutokset liitteisiin tehdään sopimuksen 32 artiklassa määrätyn hiljaisen hyväksynnän menettelyn mukaisesti. Sopimuksen liitteessä III olevan II osan muutos sitoo unionia.

               (5)Koska liitteessä III olevaan II osaan suunnitellulla muutoksella nykyaikaistetaan Itämeren suojelua koskevia vaatimuksia, muokataan EU:n kansainvälisiä sitoumuksia ja tavoitteita sekä parannetaan ympäristönsuojelua, ehdotetaan, että unioni puoltaa suosituksen hyväksymistä.

               ON HYVÄKSYNYT TÄMÄN PÄÄTÖKSEN:

               1 artikla

               Itämeren merellisen ympäristön suojelukomission vuoden 2021 ministerikokouksessa unionin puolesta otettava kanta on puoltaa Helsingin yleissopimuksen liitteessä III olevan II osan muuttamista koskevan suosituksen hyväksymistä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 73, 16.3.1994, s. 19.

                     (2)

                        Euroopan unioni, Latvia, Liettua, Puola, Ruotsi, Saksa, Suomi, Tanska, Venäjä ja Viro.

                     (3)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (4)

                        EYVL L 73, 16.3.1994, s. 19–19.